CELEX: C2004/262/105
Language: da
Date: 2004-10-23 00:00:00
Title: Sag T-348/04: Sag anlagt den 20. august 2004 af Société Internationale de Diffusion et d'Édition mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/57
            
         Sag anlagt den 20. august 2004 af Société Internationale de Diffusion et d'Édition mod Kommissionen for De Europæiske Fællesskaber
   (Sag T-348/04)
   (2004/C 262/105)
   Processprog: fransk
   Ved De Europæiske Fællesskabers Ret i Første Instans er der den 20. august 2004 anlagt sag mod Kommissionen for De Europæiske Fællesskaber af Société Internationale de Diffusion et d'Édition, Vitry-sur-Seine (Frankrig), ved avocats N. Coutrelis og Valérie Giacobbo, og med valgt adresse i Luxembourg.
   Sagsøgerne har nedlagt følgende påstande:
   
               —
            
            
               Artikel 1, sidste punktum, i Kommissionens beslutning af 20. april 2004 om Frankrigs støtte til Coopérative d'exportation du livre français (CELF) annulleres.
            
         
               —
            
            
               Subsidiært at artikel 1, sidste punktum, i beslutningen annulleres, for så vidt den erklærer, at støtten før 1994 er forenelig, eller alternativt før henholdsvis 1997 eller 1999.
            
         
               —
            
            
               Mere subsidiært, at artikel 1, sidste punktum, i beslutningen annulleres, for så vidt den har erklæret, at støtten før den 1. november 1993 er forenelig.
            
         
               —
            
            
               Kommissionen tilpligtes at betale sagens omkostninger
            
         Søgsmålsgrunde og væsentligste argumenter:
   Sagsøgeren er et handelsselskab, hvis virksomhed består i eksport af fransksproget litteratur. Selskabet indgav i 1992 en klage til Kommissionen vedrørende den støtte, som den franske regering siden 1977 havde ydet det kooperative selskab ved navn Coopérative d'Exportation du Livre Français (CELF). Kommissionen vedtog beslutninger på grundlag af denne klage. Disse beslutninger er blevet annulleret ved domme af henholdsvis den 18. september 1995 i sag T-49/93 og af 28. februar 2002 i sag T-155/98. Kommissionen vedtog efter den sidste dom en tredje beslutning, der anfægtes i den foreliggende sag.
   Sagsøgeren finder for det første, at markedet for eksportagentur er specielt på mange måder, som den anfægtede beslutning ikke tager hensyn til. Endvidere bemærker sagsøgeren, at beslutningens beskrivelse af støtten er ukorrekt, for så vidt som der ifølge sagsøgeren er tale om en individuel støtte og ikke en støtteordning, at støtten fordeles på en måde, der indebærer forskelsbehandling, og endelig at kriteriet for betalingen, nemlig ekspeditionen af de små ordrer, er kunstig.
   Sagsøgeren har til støtte for sin sag gjort gældende, at beslutningen savner hjemmel, for så vidt som den erklærer støtten forenelig som støtte til fremme af kulturen under henvisning til artikel 87, stk. 3, litra d), EF for perioden forud for den 1. november 1993. Ifølge sagsøgeren er denne bestemmelse blevet indsat ved Traktaten om Den Europæiske Union, hvorfor den således ikke kunne udgøre retsgrundlaget for at erklære en støtte forenelig før ikrafttrædelsestidspunktet for denne traktat, dvs. den 1. november 1993.
   Endvidere har sagsøgeren påberåbt sig en tilsidesættelse af artikel 88, stk. 3, EF, i det omfang Kommissionen har baseret sin beslutning på oplysninger, der er nyere end tidspunktet for støttens ikrafttræden. Ifølge sagsøgeren er retsvirkningen af beslutningen, at det vil være muligt for en medlemsstat at fremlægge bedømmelseskriterier, der varierer over en periode på mere end 10 år, hvilket således favoriserer den stilling, der må gives en stat, der i strid med artikel 88, stk. 3, EF ikke har overholdt forpligtelsen til at underrette Kommissionen.
   Endelig har sagsøgeren påberåbt sig en tilsidesættelse af artikel 87, stk. 3, litra d), EF. Ifølge sagsøgeren har Kommissionen erklæret støtten forenelig på grundlag af bedømmelseskriterier, der vedrører bedømmelse af en støtteordning, der er åben for alle, selv om den omhandlede støtte er en individuel støtte, der ydes til en bestemt erhvervsdrivende. Sagsøgeren hævder endvidere, at undersøgelsen af regnskabsoplysningerne for CELF viser, at støtten er uden enhver forbindelse med ekspeditionen af små ordrer.